钦定古今图书集成/明伦汇编/官常典/第494卷 > 李元谅
## 钦定古今图书集成/明伦汇编/官常典/第494卷 > 李元谅

按《唐书》本传：“元谅，安息人，本安氏。少为宦官骆奉先
养息，冒姓骆，名元光。美须髯，鸷敢有谋。以宿卫积劳，
试太子詹事。李怀让节度镇国，署奏以自副。居军十
年，士心惮服。德宗出奉天，贼遣将何望之至华州，于
是刺史董晋弃城走。望之欲聚兵以绝其径，直追至
潼关，引兵径薄其城，拔之。时兵兴仓卒，裹罽为铠，剡”
蒿为矢，募兵数日至万馀，军气乃振。贼来攻辄却。时
尚可孤守蓝田，元谅屯昭应王权壁中渭桥，贼兵不
能逾渭南。未几，迁镇国军节度使，封武康郡王。先是，
诏发豳、陇兵东讨李希烈，师方出关，泚使刘忠孝召
还。至华阴，华阴尉李夷简说驿官捕之，追及关，元谅
斩以徇，所召兵不得入，由是华州独完。俄诏元谅与
李晟收京师，次涯西，元谅先奋鏖贼败之，进屯苑东。
晟使坏苑垣入泚，连战皆北，遂大溃。京师平，让功于
晟，退壁近郊，加检校尚书左仆射，实封户五百，赐甲
第、女乐，一子六品官。李怀光反，与马燧、浑瑊讨之。其
将徐廷光素易元谅，数嫚骂为《优胡戏》，斥侮其祖。又
使约降，曰：“我降汉将耳。”及马燧至，降于燧。元谅见韩
游瓌曰：“彼诟吾祖，今日斩之，子助我乎？”许诺。既而遇
诸道，即数其罪，叱左右斩之，诣燧谢。燧大怒，将杀元
谅。游瓌见曰：“杀一偏裨尚尔，即杀一节度，法宜如何？”
燧默然。元谅请输钱百万劳军自赎，瑊亦为请，燧赦
之。帝以专杀，恐有司劾治，前诏勿论。贞元三年，吐蕃
请盟，诏以军从。瑊会平凉，元谅军潘原，游瓌军洛口
以为援。元谅曰：“潘原去平凉七十里，卤诈不情，如有
急，何以赴？请与公连屯。”瑊以遗诏不听。瑊壁盟所二
十里，元谅密徙营次之。既会，元谅望云物曰：“不祥，卤
必有变。”传令约部伍出阵。俄而卤劫盟，瑊奔还，元谅
兵成列出，而泾原节度使李观亦以精兵五千伏险，
与元谅相表里，卤骑乃解。元谅遣车重先，而与瑊振
旅徐还，时以为有古良将风。是会也，微元谅、观二人，
瑊且不免。帝嘉叹，赐善马，金币良厚，因赐姓及名，更
节度陇右，治良原。良原隍堞湮劫，旁皆平林，荐草卤
入寇，常牧马休徒于此。元谅培高浚渊，身执苦，与士
卒均椔翳榛莽，辟美田数十里，劝士垦艺，岁入菽粟
数十万斛，什具毕给。又筑连弩台，远烽侦，为守备。进
据势胜，列新壁，卤至无所掠，战又辄北。由是泾、陇以
安，西戎惮之。卒，年六十二，赠司空，谥曰“庄威。”